**PODMIENKY PRIJÍMANIA**

**Legislatívne vymedzenie prijímania detí na predprimárne vzdelávanie v MŠ:**

* Zákon č. 245/2008 Z. z. **o výchove a vzdelávaní (školský zákon)** a o zmene a doplnení niektorých zákonov
* Vyhláška MŠVVaŠ SR č. 341/2023 **o materskej škole**v znení vyhlášky MŠVVaŠ SR č. 541/2021
* Zákon č. 596/2003 Z. z.  **o  štátnej správe v školstve a školskej samospráve**  a o zmene a doplnení niektorých zákonov

**Pri prijímaní detí do materskej školy sa musí dodržiavať zásada:**

* rovnakého zaobchádzania,
* bezplatnosti vzdelania pre deti, pre ktoré je predprimárne vzdelávanie v materskej škole povinné (§ 3 písm. a) školského zákona),
* zákazu  akýchkoľvek  foriem  diskriminácie  a  obzvlášť  segregácie  (§ 3  písm. d) školského zákona).

**Prijímanie dieťaťa na predprimárne vzdelávanie**

* Prijíma sa spravidla dieťa od troch do šiestich rokov veku,
* pre dieťa, ktoré dosiahlo päť rokov veku do 31. augusta je predprimárne vzdelávanie povinné,
* výnimočne možno prijať dieťa od dovŕšenia dvoch rokov veku, ak sú vytvorené vhodné materiálne, personálne a iné potrebné podmienky (predovšetkým kapacitné podmienky).

**Prednostné prijímanie dieťaťa na predprimárne vzdelávanie:**

* prednostne sa prijímajú deti, pre ktoré je predprimárne vzdelávanie povinné (§ 59 ods. 1 a 2 školského zákona), teda deti, ktoré

          a) **dovŕšia piaty rok veku** **do 31. augusta 2025** ( podľa miesta trvalého bydliska a podľa spádovej

 školy/,

          b) **deti pokračujúce v plnení povinného predprimárneho vzdelávania,**

Deti, ktoré do 31. augusta 2025 dovŕšia vek 3 roky, majú od septembra 2025**právo na prijatie**.

**OSTATNÉ PODMIENKY PRIJÍMANIA**

V prípade zvýšeného záujmu o prijatie detí do materskej školy budú uprednostnené:

* Deti v závislosti od veku (v poradí 5 r., 4 r., 3 r.,).

**Ďalšie informácie o prijímaní  do materskej školy:**

a) Do MŠ nesmie byť prijaté dieťa, ktoré nedovŕšilo dva roky veku.

b) **Podmienkou prijatia dieťaťa do materskej školy je zvládnutie základných hygienických a  sebaobslužných návykov** (odplienkovanie, čiastočná samostatnosť pri jedení a obliekaní). Dodatočné zistenie ich nezvládania môže byť dôvodom na **prerušenie dochádzky**.

c) Dieťa sa do materskej školy prijíma na základe písomnej žiadosti zákonného zástupcu spolu s potvrdením o zdravotnej spôsobilosti dieťaťa od všeobecného lekára pre deti a dorast.

d) Potvrdenie o zdravotnej spôsobilosti musí obsahovať aj údaj o povinnom očkovaní dieťaťa.

e) Žiadosť o prijatie dieťaťa na predprimárne vzdelávanie sa podáva v čase od 1. mája do 31. mája,

f) Žiadosť o prijatie dieťaťa na predprimárne vzdelávanie musí byť podpísaná oboma zákonnými zástupcami,

g) Tlačivo žiadosti o prijatie dieťaťa do MŠ je záväzne stanovené ministerstvom školstva. Možno si ho vyzdvihnúť v materskej  škole, príp.  ho zákonný zástupca môže stiahnuť aj na web-sídle školy,

h) Ak ide o dieťa so špeciálnymi výchovno-vzdelávacími potrebami, k žiadosti o prijatie na predprimárne vzdelávanie sa prikladá aj vyjadrenie príslušného výchovného poradenstva a prevencie a odporúčanie všeobecného lekára pre deti a dorast,

i) **Ak sa špeciálne výchovno-vzdelávacie potreby prejavia až po nástupe do materskej školy**, riaditeľka MŠ rozhodne o **diagnostickom alebo adaptačnom pobyte**, počas ktorého si overí, či dôjde k **zmene formy výchovy a vzdelávania** (§ 108 školského zákona), príp. či pristúpi po predchádzajúcom upozornení rodiča k návrhu o **vydaní rozhodnutia o prerušení alebo predčasnom ukončení dochádzky do MŠ** z dôvodu, že materská škola nie je schopná vzhľadom na svoje podmienky na výchovu a vzdelávanie primeraného druhu a stupňa zdravotného znevýhodnenia dieťaťa (Školský zákon § 28 ods. 12 a 13).

j) Zákonný zástupca môže materskej škole doručiť žiadosť o prijatie dieťaťa na predprimárne vzdelávanie: osobne, poštou alebo kuriérom na adresu materskej školy, e-mailom alebo odoslaním naskenovaného tlačiva prostredníctvom e-mailu,

k) Do materskej školy sa prijímajú deti pre nasledujúci školský rok. Deti môžu byť prijímané aj počas školského roka, pokiaľ to umožňujú kapacity MŠ. Prednostne budú akceptované žiadosti, ktoré boli predložené  v čase vyhláseného zápisu detí do MŠ.

l) K žiadosti na **pokračovanie plnenia povinného predprimárneho vzdelávania** („odklad“) je potrebné doložiť písomný súhlas príslušného zariadenia výchovného poradenstva a prevencie a písomný súhlas všeobecného lekára pre deti a dorast.

**Rozhodnutia o prijatí:**

* Riaditeľka materskej školy rozhoduje o prijatí dieťaťa na predprimárne vzdelávanie podľa osobitného predpisu (§ 5 ods. 14 písm. a) zákona č. 596/2003 Z. z. v znení neskorších predpisov),
* o prijatí dieťaťa rozhodne riaditeľka materskej školy najneskôr do 30. júna 2025 (§ 59 ods. 7 zákona č. 245/2008 Z. z.).,
* v rozhodnutí o prijatí dieťaťa môže riaditeľka materskej školy určiť aj adaptačný či diagnostický pobyt (§ 59 ods. 8 zákona č. 245/2008 Z. z.).

 Mgr. Zlata Chovancová

 *riaditeľka školy*